Det var omkring klokken 02.30, at en 30-årig kvinde og en mand, formentlig begge to fra Tjetjenien kørte galt på Næsbyvej i Ranum. Ulykken skete ved, at bilen kørte nedad en skrænt og endte i et krat. Manden i bilen blev slynget ud af bilen og landede på en elskab. Da beredskabet nåede frem, måtte folkene fælde krattet for at komme frem til bilen, hvor kvinden sad fastklemt. Både kvinden og manden er kørt til Aalborg Universitetshospital med skader på benene, men de er begge uden for livsfare. Politiet har udtaget blodprøver hos begge tjetjenere, fordi der er mistanke om, at de var påvirkede af alkohol. Nordjyllands Politi siger, at de to slet ikke burde være i Ranum i nat. De er tilknyttet Sandholmlejren på Sjælland.
To asylansøgere forulykkede i nat i en voldsom soloulykke i Ranum.